Bejaardesorg in ‘n visionêre gemeente
Wyle dr Hennie van Deventer skryf in 2012 die volgende in die nuusbrief van die Algemene Diakenvergadering van die Nederduitsch Hervormde Kerk: Hopelik is ons kerk nie meer ‘n “domineekerk nie”, dit is ‘n kerk waar alles in die gemeente net om die predikant wentel. Hy of sy is dan die enigste herder met die lidmate as die skape wat maar net volg. Deesdae val die klem baie meer op die lidmate wat nie onder nie, maar saam met die dominee, in die gemeente werk en na mekaar omsien en so die liggaam van Jesus Christus vorm. So kom ook die barmhartigheidsdiens van die kerk in die algemeen en die gemeente in die besonder tot sy reg. Vanuit hierdie skrywe blyk dit dat, in die moderne, visionêre gemeente van die Hervormde Kerk, elke lidmaat ‘n duidelike rol te speel het in die funksionering van die liggaam van Christus – hierdie is geen nuwe begrip nie. Barmhartigheid is die gesindheid waarmee iemand wat fisiek en finansieel in 'n gunstige posisie verkeer, sonder eie voordeel 'n ander wat in moeilike omstandighede is, tegemoet kan kom en help. Barmhartigheid is sonder twyfel deel van die geloofsverantwoordelikhede van die gelowige en die omsien na bejaardes ‘n Bybelse konsep.
Lewensverwagting in die 21ste eeu
Volgens die Wêreldgesondheidsorganisasie verhoog die gemiddelde lewensverwagting van mense, in veral ontwikkelde gemeenskappe, dramaties. In die vyftien jaar vanaf 2000 tot 2015, het die gemiddelde lewensverwagting met vyf jaar gestyg! Volgens ‘n News24 artikel (2012-11-01) was daar in 2012 reeds meer as 15 000 mense in Suid-Afrika wat hul eeufees al gevier het! In 2010 het die telling van honderdjariges in die VSA reeds op 53 364 gestaan. Dit is dus baie duidelik dat die komponent van bejaardes is ons gemeentes, na alle waarskynlikheid, al hoe groter gaan word namate die tyd aanstap. As gemeentes van die Kerk sal ons nuut moet begin dink oor die versorging van ons bejaardes.
Studie van die Aksiegroep vir Bejaardes
As agtergrond vir die nuutdink oor bejaardesorg kan ons die studie oor hierdie onderwerp, soos onderneem deur die Hervormde Kerk se Aksiegroep vir Bejaardes (AGB) as riglyn gebruik. Hierdie studie het hoofsaaklik drie areas uitgewys waarbinne bejaardes dikwels beperkinge beleef. 1. Finansiële probleme Baie bejaardes sal, wanneer daar met hulle gesels word, erken dat hulle nooit verwag het om so lank te leef nie. Die hoër lewensverwagting plaas baie druk op finansële hulpbronne en dit blyk in die meeste gevalle gou duidelik dat die tradisionele maniere van aftreebeplanning nie meer genoeg is nie. Finansiële instellings is dit eens dat die meeste bejaardes, wat hul lewens lank gewerk het, na so kort as vyf jaar na aftrede, nie meer die mas opkom nie. 2. Fisieke probleme As gevolg van die hoër lewensverwagting, raak plekke in versorgingsoorde al moeiliker bekombaar en moet verswakte bejaardes al hoe langer tuis versorg word. (Dit is bo en behalwe die feit dat hierdie versorgingseenhede baie duur is en baie lidmate dit gewoon nie kan bekostig om in die meeste van hierdie oorde te woon nie.) Kinders neem dikwels hierdie versorgingsverantwoordelikheid, maar wat kan ons as kerk/gemeente doen om ondersteuning te bied? 3. Vervoerprobleme Die studie toon aan dat namate ouderdom toeneem, hoe groter word die vervoerprobleme van lidmate. Verswakte gesondheid en dikwels ook hoë onderhoudskostes aan motors, dra tot die probleem by. Vervoerprobleme ontneem bejaardes van hul mobiliteit en onafhanlikheid. Met bogenoemde inligting tot ons beskikking, beplan ons om vanaf die Bergsig2020-platform, ‘n nuwe vorm van bejaardesorg in die gemeente te ontwikkel. As ‘n visionêre gemeente, waar elke lidmaat verantwoordelikheid neem om langs die dominee te stap!
Bejaardesorg in ‘n visionêre
Volgens die Wêreldgesondheidsorganisasie verhoog die gemiddelde lewensverwagting van mense, in veral ontwikkelde gemeenskappe, dramaties. In die vyftien jaar vanaf 2000 tot 2015, het die gemiddelde lewensverwagting met vyf jaar gestyg! Volgens ‘n News24 artikel (2012-11-01) was daar in 2012 reeds meer as 15 000 mense in Suid- Afrika wat hul eeufees al gevier het! In 2010 het die telling van honderdjariges in die VSA reeds op 53 364 gestaan. Dit is dus baie duidelik dat die komponent van bejaardes is ons gemeentes, na alle waarskynlikheid, al hoe groter gaan word namate die tyd aanstap. As gemeentes van die Kerk sal ons nuut moet begin dink oor die versorging van ons bejaardes.